EELNÕU 2020/304

								KOMISJONID:

eelarve- ja arengu-	JK	
haridus-		
kultuuri- 		
majandus-		
revisjoni-		
sotsiaal- 		

VILJANDI LINNAVOLIKOGU

OTSUS

26. november 2020   nr

Loa andmine varaliste kohustuste võtmiseks
Lossi 3 hoone restaureerimiseks

Kohaliku omavalitsuse üksuse finantsjuhtimise seaduse § 28 lõike 3, Viljandi Linnavolikogu 31.03.2016 määruse nr 83 „Viljandi linna finantsjuhtimise kord“ § 17 lõike 7 ja sotsiaalministri 11.06.2020 käskkirja nr 60 „Avatud taotlusvooru „Muinsuskaitsealad ajaloolistes linnakeskustes“ elluviimiseks toetuse andmise tingimuste ja korra kinnitamine“ alusel Viljandi Linnavolikogu

o t s u s t a b:

1. Esitada avatud taotlusvooru „Muinsuskaitsealad ajaloolistes linnakeskustes“ projekt „Viljandi vanalinna muinsuskaitsealal asuva Lossi 3 hoone restaureerimine“.

2. Lubada Viljandi Linnavalitsusel võtta varalisi kohustusi punktis 1 nimetatud projekti elluviimiseks ja tagada projekti omafinantseering summas kuni 370 000 eurot.

3. Käesoleva otsusega mittenõustumisel võib esitada 30 päeva jooksul otsuse teatavakstegemisest arvates:
1) vaide Viljandi Linnavolikogule aadressil volikogu@viljandi.ee või Linnu tn 2, 71020 Viljandi;
2) kaebuse Tartu Halduskohtule aadressil tmktartu.menetlus@kohus.ee või Kalevi tn 1, 51010 Tartu.

4. Otsus jõustub teatavakstegemisest.

(allkirjastatud digitaalselt)
Helir-Valdor Seeder
linnavolikogu esimees

Koostaja(d): Reet Alev, Marika Aaso, Jaak Raie
Esitatud: 
Esitaja: Viljandi Linnavalitsus			Ettekandja: Madis Timpson
Lk arv:
Hääletamine: koosseisu häälteenamus

Seletuskiri
Loa andmine varaliste kohustuste 
võtmiseks Lossi 3 hoone restaureerimiseks

Eelnõu eesmärk on saada volikogult luba projekti „Viljandi vanalinna muinsuskaitsealal asuva Lossi 3 hoone restaureerimine“ esitamiseks taotlusvooru „Muinsuskaitsealad ajaloolistes linnakeskustes“ ja projekti omafinantseeringu tagamiseks kuni 370 000 euro ulatuses.

Sotsiaalministri 11.06.2020 käskkirja nr 60 „Avatud taotlusvooru „Muinsuskaitsealad ajaloolistes linnakeskustes“ elluviimiseks toetuse andmise tingimuste ja korra kinnitamine“ (edaspidi nimetatud kord) alusel on avatud taotlusvoor, millest rahastatakse väikelinnade muinsuskaitsealadel asuvate hoonete restaureerimise ja avalikku kasutusse võtmisega seotud tegevusi. Toetuse andmise eesmärk on väikelinnade muinsuskaitsealadel asuvate hoonete restaureerimine ning kasutuselevõtt kohaliku kogukonna vajadusteks ning muinsuskaitseala kasutuse elavdamiseks. Projekt peab sisaldama kogu hoone restaureerimist, st nii eksterjööri kui ka interjööri restaureerimist. Korra kohaselt on taotlusvoorust abikõlblikud tegevused hoonete restaureerimistööd ning muud tööd, teenused ja ostud, mis on seotud restaureerimistööde teostamisega ja koostöötegevused partneritega. 

Taotlusvoorust rahastavate projektide tegevused ja kulud muutuvad abikõlblikuks alates projekti toetuse rahuldamise otsuse langetamisest rakendusüksuse so Riigi Tugiteenuste Keskuse poolt. Taotlusvoorust rahastatud projektide kestus võib olla maksimaalselt 30 kuud ning projekti tegevused peavad algama hiljemalt ühe kuu jooksul taotluse rahuldamise otsuse kuupäevast arvates. Toetuse suurim summa projekti kohta on 500 000 eurot ning toetuse maksimaalne määr 80 % projekti abikõlblikest kuludest. Omafinantseeringu minimaalne määr on 20 % projekti abikõlblikest kuludest.

Taotlusvooru projektitaotluste esitamise tähtaeg on 30.11.2020 kell 17.00. Taotlus tuleb esitada struktuuritoetuste e-toetuste keskkonna kaudu. Taotluse koosseisus on taotleja kohustatud esitama projektijuhi CV, projekti finantsanalüüsi, restaureeritava hoone eelprojekti, mis on saanud Muinsuskaitseameti heakskiidu ning projekti omafinantseeringu katmise kinnituse.

Viljandi vanalinna muinsuskaitseala on taotlusvooru raames abikõlblik ala ning sellel asuvate hoonete restaureerimine on taotlusvooru mõistes abikõlblik tegevus.

Viljandi Linnavalitsus omandas 04.09.2020 Lossi 3 kinnistu eesmärgiga päästa sellel asuv kasutuseta seisnud ja katuse läbijooksude tõttu varisemisohtlikuks muutunud hoone edasisest hävimisest, restaureerida hoone, võtta see kasutusse kohaliku kogukonna vajadusteks ning elavdada muinsuskaitseala kasutust.

Ülevaatamisel oleva Viljandi linna arengustrateegia 2030+ ja Viljandi linna arengukava aastateks 2020-2025 eelnõus peatüki „Kultuuri- ja spordilinn Viljandi“ tegevuskava meetme 30 Tänapäevaseid võimalusi pakkuvate kultuuriobjektide arendamine tegevusena 30.2. on planeeritud Lossi 3 rekonstrueerimine eesmärgiga võtta hoone kasutusele kultuuri-, huvitegevuse- ja sotsiaalvaldkonna tarbeks. Ülevaatamisel oleva Viljandi linna eelarvestrateegia aastateks 2020-2025 eelnõu investeeringute kavas on planeeritud vahendid nimetatud tegevuseks aastateks 2020-2023 kokku summas 964 000 eurot, millest 94 000 eurot on 2020.a kinnistu omandamiseks ja projekteerimiseks, 500 000 eurot taotletav toetus ja 370 000 eurot projekti omaosalus. 

Tänase kava kohaselt asuvad Lossi 3 hoonesse pärast hoone restaureerimist Viljandi Nukuteater ja Viljandi Perepesa. 

Taotluse esitamise eeltingimuseks oleva eelprojekti koostamiseks läbi viidud hankemenetluse tulemusel koostas OÜ Mändmaa Projekt arhitekt Raivo Mändmaa „Viljandi vanalinna muinsuskaitsealal (reg.nr 27010) asuva hoone Lossi tn 3 kohandamine nukuteatri ja perekeskuse hooneks“ eelprojekti. Eelprojekti kohaselt taastatakse hoone põhikonstruktsioonid kaasaegsetele tehnilistele nõuetele vastavalt ning luuakse sobiv ruumistruktuur hoone sihipäraseks kasutamiseks säilitades maksimaalselt hoone algupärast arhitektuurset väljanägemist.

03.11.2020	kiitis Muinsuskaitseamet Lossi 3 eelprojekti heaks.

Väljavõtted OÜ Mändmaa Projekt arhitekt Raivo Mändmaa koostatud „Viljandi vanalinna muinsuskaitsealal (reg.nr 27010) asuva hoone Lossi tn 3 kohandamine nukuteatri ja perekeskuse hooneks“ eelprojektist:

1.	Hoone 1. korruse plaan – Viljandi Perepesa

2.	Hoone 2. korruse plaan – Viljandi Nukuteater

3.	Hoone katusekorruse plaan – Viljandi Nukuteater

Eelnõu toob linna 2021.-2023. aasta eelarvetele kulu kokku kuni 870 000 eurot, millest 500 000 eurot on taotletav toetus ja kuni 370 000 eurot panustab linn omafinantseeringuna. 

(allkirjastatud digitaalselt)
Reet Alev
linnaarengu peaspetsialist